**Årsmelding for småspeiderflokken 1. Egersund speidergruppe**

**speideråret 2021**

Speideråret 2021 var nok et annerledesår med ulike former for koronarestriksjoner i løpet av hele året.

Inger Midtbø var leder første halvdelen av året, sammen med Bradley Hughes, Franck Sæstad, Nadine Carlhoff og Wenche Høghaug. Fra høsten 2021 trakk Inger seg ut etter mange år som kyndig og engasjert leder i småspeideren, og Bradley ønsket å delta videre som en av lederne i Troppen. Det var da Franck, Nadine og Wenche igjen.

Småspeiderne har hatt fast møtetid mandager fra 18.00 til 19.00, men enkelte møter har vart litt lenger, ut fra innhold. I koronaåret har jo de fleste møtene foregått utendørs, men i en periode høsten 2021, hadde vi noen møter inne på speiderlokalet på Bakkebø.

Første halvdel av 2021 var vi om lag 15 speidere på møtene. Etter sommeren ble det et oppsving i antall småspeidere, og vi måtte ha inntaksstopp da vi kom over 25 speidere. Det har vært flere foreldre som har deltatt på møtene på ulikt vis, noe vi er helt avhengige av og takknemlige for. Småspeiderne er en herlig og livlig gjeng og vi har brukt en del tid på lek og på å danne relasjoner.

Våren 2021 var vi blant annet på ulike topper der vi signaliserte til hverandre med lommelykter. Vi hadde flere møter der knuter var en del av programmet. Vi sådde hemmelige frø og lagde insekthotell. Vi lekte mørkgjemsel ved Stoplesteinan, hadde vårsøk i naturen, lekte mellom ruiner ved Laupstad og syklet til Maurholen. Vi hadde masse bålkos og lagde tovede ullegg til påskepynt. Vårens program ble avsluttet på Imeseid, med nydelig vær, masse bading, kanopadling, zip-line, spikking, slengtau, tur til Storlibu, gøy med karusellen, leirbål og masse kos!

Høsten 2021 hadde vi fokus på knivbruk, kunnskap om bål og brannvern, og vi hadde også to møter med førstehjelp som tema. De fleste speiderne fikk tatt knivmerket og førstehjelpsmerket, og vi samarbeidet med Røde Kors om førstehjelp. Vi har hatt brannvesenet på besøk og vært på besøk på politistasjonen. Vi har vært på Låvaberget i Vannbassengene, på Årstadfjellet, i Revsdalen og i den nye gapahuken ved Rosshagen. Vi har laget fuglematere og snakket mye om hvordan vi skal oppføre oss på tur. De to store høydepunktene på høsten var overnattingen til Imeseid i september, og tur til Rush trampolinepark i oktober.

På imeseid hadde vi godt vær og fikk gjort mye kjekt. Vi fikk blant annet padlet i kano, spikket masse, fisket og laget armbånd av makramè. Søndag fikk vi besøk av foreldre, og vi grillet sammen før vi gikk hjem.

Juleavslutningen hadde vi på Låven i Havsø, rett før nye restriksjoner satte inn igjen for fullt. Vi var om lag 70 ledere og speidere og spiste grøt, hadde leker og sang.

2021 har vært nok et spesielt år, men flokken har fungert greit selv om forholdene har variert. Speiderne har det greit sammen, lederne fungerer godt og vi har mange planer for arbeidet videre. Det kommer stadig nye speidere i flokken, og vi håper vi vil fortsette å vokse i tiden framover!

Lederne takker for speideråret 2021!

Speiderhilsen fra Franck, Nadine og Wenche.